הוועדה לקידום מעמד האישה, כנסת 17, פרוטוקול מספר 52, 2007-04-30 10:00

גדעון סער: בוקר טוב, אני מתכבד לפתוח את הישיבה.

גדעון סער: הספר מונח בפניכם כרגע, בתמצית, הוא מביא נתונים המלמדים על אי השוויון המתקיים עדיין למרבה הצער בחברה בשורה ארוכה של תחומים.

גדעון סער: אני מודה לשדולת הנשים על ייזום הכינוס הזה, שהוא כינוס מיוחד של הוועדה במהלך הפגרה, אך הוא לא הראשון שלנו במהלך הפגרה.

גדעון סער: אני מבקש מיו"ר השדולה, גב' רינה בר-טל, לומר דברי פתיחה.

רינה בר-טל: אין בדוח הזה ברכות, הברכה היחידה שלי הבוקר היא לטל תמיר על עבודה מדהימה.

רינה בר-טל: זאת פעם ראשונה שהשדולה עושה את העבודה הזו אין האוס.

רינה בר-טל: כל הכבוד לטל, לכל הנשים שעזרו לה, לצוות השדולה.

רינה בר-טל: לגבי הדוח, אין בו הרבה ברכות ואין בו הישגים שראויים לברכה.

רינה בר-טל: מבחינתנו, אלה המסקנות החשובות ביותר; אחת, עלינו להמשיך לתגבר את עשיית החקיקה.

רינה בר-טל: יו"ר הוועדה במסגרת תפקידו לקח על עצמו הרבה מאוד מהנושאים האלה.

רינה בר-טל: אני מודה לך על הנאמנות שלך ועל הפתיחות שלך ומבקשת ממך ומאיצה בך לסייע לנו בנושא של חקיקה.

רינה בר-טל: הנושא של ייצוג הולם, נצטרך לתגבר את החקיקה בנושא הייצוג ההולם לנשים במפלגות.

רינה בר-טל: כל עוד לא נעשה את זה, הן לא תהיינה כאן, וכל עוד הן לא תהיינה כאן, כל הנושאים שעל סדר היום לא יבואו לידי ביטוי.

רינה בר-טל: חשבנו הרבה שנים שלא נזדקק לשרה לענייני נשים ומשפחה.

רינה בר-טל: טעינו.

רינה בר-טל: אנו מאמינות היום ששרה לענייני נשים ומגדר הוא צו המציאות שלנו.

רינה בר-טל: יש הרבה מאוד מדינות מערביות בעולם שביטלו את התפקיד הזה בשנים האחרונות.

רינה בר-טל: לצערי, איננו יכולות להרשות לעצמנו את הלוקסוס הזה.

רינה בר-טל: בהרבה מאוד ממדינות העולם השלישי התפקיד הזה פורה ומאיץ נושאים חשובים.

רינה בר-טל: אנו רואות את הנושא הזה כקריטי, וכך אולי נצליח לשפר חלק מהנושאים האלה.

רינה בר-טל: יש גם הנושא של תקצוב מגדרי שגם עליו כבר דיברנו, הנושא של כניסה למשרדי ממשלה לבדיקת תקציב בעיניים מגדריות שאומר: תקציב המדינה הוא עצום, בואו נראה איך אנו יכולות לדאוג לכך שיותר נשים תצאנה לעבודה גם בזכות הסתכלות על התקציב הזה, גם בנושא של תשתיות בתחום תחבורה, גם תשתיות בתחום הבריאות.

רינה בר-טל: אני מודה לכל חברות הכנסת שהגיעו, אנו מעריכות את זה.

רינה בר-טל: צר לי שאין יותר חברות כנסת שהגיעו הנה.

רינה בר-טל: נשתף פעולה עם הח"כיות בהמשך הדרך.

רינה בר-טל: הדוח הזה הוא שלב בעשייה שלנו, תודה לכל מי שהגיע, לחברותינו בהנהלה שנמצאות פה, לחברות ותיקות שייסדו את השדולה, תודה.

גדעון סער: אני מבקש להתייחס לנושא החקיקתי בקצרה - לא לכל מה שנעשה, כי יש הרבה תוכניות, ובהחלט שדרגנו את המעמד של הוועדה הזו בכנס הקודם מבחינת היקף החקיקה שהיא מטפלת בו.

גדעון סער: שלושת היעדים שלי בכנס הקיץ הם - אחד, להשלים את חקיקת הארכת חופשת לידה בשכר, אני מתכוון לבצע את זה מייד לאחר פתיחת הכנס, אני רוצה גם להודות לח"כ סולודקין שאני נעזר בה בנושא הזה, כי אי אפשר לקדם את הנושא הזה בלי קואליציה רחבה ועקשנית.

גדעון סער: אני רוצה לעדכן, שוחחתי הבוקר עם היועצת המשפטית, לא הוגשה הסתייגות, היתה בשלב מסוים כוונה של האוצר להגיש הסתייגות.

גדעון סער: היעד השני הוא לנסות להעביר בקריאה ראשונה הכרה בהוצאות של טיפול בילדים לצורכי מס.

גדעון סער: זה יהיה מאבק גדול, אני לא צריך להרחיב כמה זה חשוב.

גדעון סער: הנושא השלישי נוגע לייצוג בתחום הפוליטי, זו אותה יוזמת חקיקה שהיתה גם בכנסת הקודמת, הגשנו את זה עם זהבה גלאון בקדנציה הקודמת, אבל בחתימות של 49 ח"כים, ואני מתכוון להביא את זה בחודש הראשון של המושב לקריאה טרומית.

גדעון סער: אין לי בררה בגלל חוות דעת של הייעוץ המשפטי פה וכי לא היו 61 שתמכו בזה בקריאה הראשונה בקדנציה הקודמת, אני צריך להתחיל לעשות את זה מההתחלה.

גדעון סער: אני גם רוצה להודות לעמותת כן שבנושא הזה היא בת ברית חשובה ביותר.

גדעון סער: אם נצליח לקדם את שלושת הנושאים האלה בכנס החורף, יש הרבה נושאים אחרים - טיפולי פוריות, אך אם נצליח לקדם את שלושת הנושאים האלה, עשינו צעד ענק קדימה.

גדעון סער: טל, בבקשה.

טל תמיר: שלום, אני האמא של הספר שעוד לא ראיתם.

טל תמיר: הספר מרכז מידע ונתונים על מציאות הנשים בישראל, גם פן השוואתי ובעיקר מה קורה כאן והיום.

טל תמיר: הספר מונה 500 עמודים.

טל תמיר: אחד הדברים החשובים שעשינו בספר, לדעתי, הוא שניסינו למצוא פילוח של אוכלוסיות של נשים.

טל תמיר: לפני הכל, אני מודה לכל מי שעזרו לי.

טל תמיר: החלטנו לסדר את התקציר לפי כרוניקה של אי שוויון ידוע מראש, שלבים בחיים של נשים.

טל תמיר: בתוך הכרוניקה הזו יש שלושה נושאי לבה שמלווים אותנו כנשים בישראל, אקלים חברתי - דת ומדינה, ובגלל שיש הפרדת דת ומדינה בישראל, נשים פה זוכות לאי שוויון בנושאים רבים ובעיקר בדיני אישות, נושא שני הוא עיסוק בלתי פוסק בבעיות צבא וביטחון, שגם דוחף אותנו לשוליים אך גם מעצב תרבות גברית שלנשים קשה יותר להיכנס לתוכה והנושא השלישי הוא המשפחה כערך מקודש בחברה הישראלית, היהודית והערבית - זה תוצר של נסיבות היסטוריות ואחרות.

טל תמיר: לגבי הילדות, מאז שיודעים את המין הביולוגי, מתחיל להתגבש גם עניין המגדר.

טל תמיר: נשים מאיישות 99% מתפקידי החינוך בגיל הרך.

טל תמיר: זאת התפיסה שאנו מקבלים מגיל צעיר של חלוקת התפקידים המסורתית.

טל תמיר: כמובן, יש גם גננת ומטפלת רק בלשון נקבה.

טל תמיר: יש היחס השונה של ההורים לבנים ולבנות, היום יש יותר מודעות, אך יש מסרים עקיפים שמעבירים, למשל שנותנים לבנים מרחב פיזי רחב יותר, ואת הבנות הקטנות יותר מצמצמים יותר.

טל תמיר: בתוך זה יש גם העניין שהאמהות מכינות עוגה, האבות דופקים מסמר – זה השיח בגנים, למשל, הילדים קולטים אותם, וגם זה קשור.

טל תמיר: השיעור של תמותת תינוקות בקרב הערביות לעומת בקרב היהודיות - השיעור הזה מצטמצם עם השנים אך עדיין הפער נשמר.

נאדיה חילו: האם יש הבדל בין בנים לבנות?

טל תמיר: זה רעיון מצוין לבדיקה.

טל תמיר: חשוב לומר שזה לא מחקר ראשוני אני מסתמכת על נתונים של הלמ"ס, של ביטוח לאומי, וזה גם חלק מהביקורת שלי.

טל תמיר: שיעור תמותת התינוקות הכללי אצל ערביות זה 7.7 אצלן ו-3.1 אצלנו.

טל תמיר: ובקצוות זה קיצוני יותר, בהרצליה מצאו 1.8 ובתמרה מצאו 14.5.

טל תמיר: עכשיו יש 80% מעובדי חינוך שהם נשים, אך עדיין כל השאר הם בדרך כלל מורים לספורט או מנהלים.

טל תמיר: כל התהליך של פמיניזציה שמופיע לא רק אצל מורות אלא גם במקומות אחרים מוכיח שמלכתחילה נשים הן משניות בחברה.

טל תמיר: בתוכניות הלימודים, גם שם חסרה התייחסות מגדרית.

טל תמיר: אני חושבת שיש להרחיב את כל זה לחינוך פמיניסטי, שפמיניזם זה לכולם, לא רק לנשים.

לימור לבנת: מקום שבו את מתייחסת לזה ששכר המורות בישראל מהנמוכים בעולם, שיהיה ברור, העובדה שרוב העוסקים בחינוך הם נשים וששכרם הוא מהנמוכים בעולם, חלק גדול מהעוסקות בהוראה עוסקות בזה כי מדובר ביום לימודים קצר והן הולכות הביתה בצהרים.

לימור לבנת: זה מביא לכך שמדובר בשכר נמוך.

לימור לבנת: יש פה ביצה ותרנגולת.

לימור לבנת: יש להתייחס גם לסיבה ולקחת את זה בחשבון, אחרת הנתון שמובא פה הוא בעייתי.

טל תמיר: התקשורת גם מנציחה את המציאות הבלתי שוויונית, בפרסומות נשים מופיעות יותר כגוף, כלומר יש התייחסות למראה החיצוני, והגברים מסמלים את הצד הרציני יותר.

טל תמיר: בתוך בתי הספר התיכוניים המקצועיים 100% ממגמת טיפול זה בעצם מטפלות, הרוב במחשבים הם בנים.

טל תמיר: בבתי הספר העיוניים יש בידול – נערות מצליחות יותר בלימודים, אך כשמגיעים ליחידות לימוד מוגברות במתמטיקה ומדעי המחשב, הן פחות מעיזות לקחת את זה, ולכן תעודות הבגרות שלהן באיכות נמוכה יותר, ואז באוניברסיטאות הן פחות מתקבלות.

טל תמיר: מהצד השני, נשירה של נערות ביחס לנערים היא משנית, אך ערביות, מזרחיות, עולות חדשות נושרות יותר.

טל תמיר: 10% מהערביות לא למדו אפילו שנה אחת ו-50% מהבדואיות.

טל תמיר: לגבי הצבא, יש הצבא הסדיר, ששם חלה התקדמות משמעותית בשנים האחרונות, יש הרבה תפקידים שפתוחים לבנות.

טל תמיר: עם זאת, אחת משבע היא פקידה לעומת אחת מחמש בעבר.

טל תמיר: לעומת זאת, בצבא קבע כמעט לא זזו דברים.

טל תמיר: קצינות בדרגת אלוף משנה, זה כל הזמן משתנה.

טל תמיר: חשיבות הצבא היא לא רק בתקופת השירות, אלא הוא מהווה בסיס ליצירת רשת חברים, וזה אקלים חברתי שמעגן את זה שהנשים תמיד בעורף.

טל תמיר: החיים הבוגרים, חילקתי את זה לפי התפתחות וקידום מקצועי, בהשכלה יש 40 נקודות לטובת הגברים בפסיכומטרי.

טל תמיר: מבחינת התארים הראשון, השני והשלישי, היום יותר נשים מגברים מסיימות אותם.

טל תמיר: בתוך האקדמיה עצמה קידום נשים הוא מאוד איטי, רק 12% הן פרופסוריות מן המניין.

טל תמיר: הגברים מנהלים את העולם האקדמי, הם מחליטים דברים, יש לזה חשיבות גדולה.

טל תמיר: יש פער מאוד גדול בין מזרחיות לאשכנזיות, בתואר הראשון יש 15% מהמזרחיות ו-25% מהאשכנזיות; מתוך 680 פרופסוריות רק 23 הן מזרחיות.

טל תמיר: לגבי עבודה, אלה נתונים שכמעט לא משתנים לאורך השנים, לפי נתוני הלמ"ס, והם כוללים את חלקיות המשרה.

טל תמיר: לפי שעה, אנו עדיין מרוויחות פחות.

טל תמיר: הנשים הן עדיין שני שלישים מהמועסקים בשכר מינימום.

טל תמיר: לא רק שאנו מרוויחות פחות, אנו גם עובדות פחות.

טל תמיר: 15.4 מהערביות הן מובטלות.

טל תמיר: הנשים עובדות הרבה יותר במשרה חלקית, ואחוזי האבטלה אצל הערביות גבוהים.

טל תמיר: יש סוג של אפליה סמויה, יש התנאים הנלווים, נאמר שחותמים על חוזה, הגברים מקבלים יותר שעות נוספות והוצאות נלוות שמעלות להם את השכר, הרבה פעמים יש גם הבדל בין איך שתפקיד מסוים נקרא כשגבר מאייש אותו, ולכן הם מקבלים יותר כסף.

טל תמיר: כשנשים יוצאות לעבודה, יש להן עוד הרבה עבודה בבית, והיא ללא תגמול.

טל תמיר: היה מחקר של האו"ם שדיבר על זה ש-11 טריליון בעולם זה התרומה הסמויה של נשים למדינות.

טל תמיר: לפי מחקר שעשו בארץ, 23% מהאמהות מוכנות לוותר על תפקיד בעבודה לעומת 7.5% מהאבות.

טל תמיר: יש הרבה יותר עוני אצל נשים, 92% מהמשפחות החד הוריות - בראשן אשה.

טל תמיר: שליש מהן חיות מתחת לקו העוני.

טל תמיר: יש כפל של גמלאות, היה את זה בעבר לגבי אוטו.

גדעון סער: זה יוגש.

טל תמיר: עדיין נשאר העניין של דמי מזונות, שאם אשה זכאית לדמי מזונות מהביטוח הלאומי, אם היא משתכרת שכר מינימום, זה נגרע ממנה.

נאדיה חילו: אין עוד מדינה שיש בה 12 שבועות מ-54, חוקקה הצעת חוק להאריך את חופשת הלידה ובמאמצים גדולים מאוד למרות התנגדות הממשלה הצלחנו להאריך את זה רק בשבועיים, למרות שאני רציתי ששה חודשים וגדעון רצה עוד יותר.

טל תמיר: 14% מחברי הכנסת הם נשים, ישראל מדורגת במקום ה-78 מתוך 189, ואנו הידרדרנו ב-19 מקומות מאז 2004 בנושא הזה.

טל תמיר: רוב חברות הכנסת ורואים את זה גם ברשויות המקומיות, שיעור הנשים מגיע לשיעורים הרבה יותר גבוהים מהמרכז.

טל תמיר: מאז קום המדינה יש רק שתי חברות כנסת ערביות.

טל תמיר: גם יש העניין של דירקטוריות, בשנים האחרונות יש צניחה בעניין הזה.

נאדיה חילו: הגשתי תיקון להצעת חוק של הדירקטורים ואמרתי: אם אנו מדברים על אפליה מתקנת, שיהיה סעיף נוסף לנשים מכל החברה, וציינתי שם גם מזרחיות, גם פריפריה, גם ערביות, כי נוכחתי שזה אפסי לעומת 33%.

נאדיה חילו: זה היה במליאה, אני אפילו חושבת שהצבעת נגד, גדעון.

נאדיה חילו: ..

נאדיה חילו: אביא את החוק הזה שוב.

טל תמיר: בספרה האזרחית יש יותר נשים בארגונים חברתיים, הן משפיעות יותר בספרה האזרחית.

טל תמיר: לגבי הספרה הפרטית, ישראל חתמה על סידו עם שתי הסתייגויות לגבי דיני אישות ובתי הדין הרבניים.

טל תמיר: אין שינוי מהותי עם המסורבות גט והעגונות.

טל תמיר: התפיסות הדתיות מעצבות גם את העניין של הפריון, אשה בישראל צפויה ללדת 2.8 ילדים לעומת 1.3 באירופה.

טל תמיר: יש פער בולט בין ההשקעה של גידול ילודה לאי השקעה שיש באי פריון.

טל תמיר: המדינה, למשל, מסבסדת חלק גדול מהאבחון הטרום לידתי בהריון, נותנת טיפולי הפריה עד הילד השני כמעט בחינם, ומהצד השני גלולות רק ב-2005 הוכנסו לסל, וגם אז זה רק עד גיל 20.

טל תמיר: ולגבי הפסקת הריון, זה עדיין עולה 1,700 ₪.

טל תמיר: בכלל, ההשקעה בבריאות נשים נמוכה יותר, אך ההשקעה בפריון גבוהה מאוד.

טל תמיר: נישואי קטינות בישראל היא תופעה שנמשכת, רובן מוסלמיות.

טל תמיר: בשנה האחרונה היו 1,520, אך אין אכיפה לזה ומהרגע שהנישואים התרחשו, בגלל כל העניין של דיני האישות בישראל, הנישואים עדיין תקפים, לא משנה אם המדינה תתבע.

טל תמיר: זה שיש בישראל כ-150 אלף נשים שסובלות מאלימות זה בגלל השפעה ציבורית.

טל תמיר: יש לומר שמזניחים את הזונות הישראליות שגם הן נשים.

טל תמיר: נפתחו 12 תיקים בלבד – אלה נתונים מהמשטרה.

טל תמיר: ברצח נשים המשטרה לא כוללת מקרים שזה לא על ידי בן זוג ישיר.

טל תמיר: בסך הכל מ-1992 נרצחו בארץ 311 נשים.

טל תמיר: יש עלייה משמעותית בנרצחות יוצאות אתיופיה, ערביות ודרוזיות.

טל תמיר: לגבי הבריאות, יש הבדל בתוחלת חיים של שלוש שנים בין ערביות ליהודיות.

טל תמיר: ערביות סובלות יותר מהשמנה שמסכנת חיים.

טל תמיר: הן יכולות גם פחות לקנות תרופות.

טל תמיר: נשים בספורט, גם פה יש מגדריות, מעודדים את זה אצל הגברים ולגבי הנשים – בסוג מסוים של ספורט.

טל תמיר: כתוצאה מזה, הספורט התחרותי בארץ, רק 15% הם נשים, 8% מאמנות, יש פחות ספורטאיות, פחות מראים אותן, רק 5%.

טל תמיר: למעלה מ-20% מהנשים לאחר גיל פרישה חיות בעוני, ואחד התנאים הנלווים שדיברנו עליהם קודם הוא פנסיה.

טל תמיר: יש להן פחות ותק בעבודה, ובאופן כללי יש להן פחות פנסיה.

טל תמיר: אנו אמנם חיות יותר, אך ביחס לגברים מצבנו פחות טוב.

טל תמיר: עוני מאפיין גם נשים עד גיל 34 באחוזים גדולים יותר וגם אחרי גיל הפרישה.

טל תמיר: נשים נשואות עדיין במצב כלכלי טוב יותר.

טל תמיר: נשים ערביות עניות יותר מהנשים היהודיות.

טל תמיר: לסיום, הנתונים הם משניים, ברוב הדברים אני מסתמכת על נתונים שמצאתי.

טל תמיר: בדרך כלל יש התייחסות לנשים כמקשה אחת, ואין פילוח בין הנשים.

טל תמיר: יש שני כיווני פעולה אפשריים – תקצוב, חקיקה ומינוי שרה לענייני נשים, והציר השני הוא של האקלים החברתי, חינוך, תקשורת - אנו צריכות להעלות את הדברים לסדר היום הציבורי, זה מביא להשפעה על מקבלי החלטות.

גדעון סער: תודה רבה לך.

גדעון סער: חברת הכנסת סולודקין, בבקשה.

מרינה סולודקין: קודם כל, אני מודה לשדולת הנשים על המחקר.

מרינה סולודקין: במשך עשר שנים שאני בכנסת הרגשתי מהפכה פמיניסטית שקטה, אך מ-2006 הרגשתי שמשהו קרה, וגם ראינו את זה בכנסת וגם במציאות.

מרינה סולודקין: מרגישים את הנתונים שנאמרו פה.

מרינה סולודקין: אנו רואים את המציאות.

מרינה סולודקין: לא הסכמתי עם כמה מסקנות, כי אני חושבת שאין לנו זכות להתלונן על התרבות הצבאית במדינה, כי זה האזור שלנו.

מרינה סולודקין: אך צריך לחשוב על זה.

מרינה סולודקין: אנו צריכים להתאקלם ולהתאים עצמנו למציאות שיש.

מרינה סולודקין: ראיתי את פרשת רמון ופרשות אחרות, ושאלתי עצמי למה בברית המועצות לא היו לנו הבעיות האלה.

מרינה סולודקין: לא היה בית משפט ומשטרה חוקרת – שם סתירת לחי מצלצלת פומבית, זה היה אחד הפתרונות.

מרינה סולודקין: יש דברים שאנו צריכים לחשוב עליהם, גם דרך משפטית וגם אופי של אשה, אני כל הזמן חושבת, מה עם מרגרט תאצ'ר או קונדוליסה רייס?

מרינה סולודקין: אנו צריכים לחשוב על הישראליות שלנו ואיך להתמודד אתה, לא רק בדרך חקיקה ובית המשפט.

מרינה סולודקין: אני מרגישה שהוועדה שלנו בראשות גדעון סער, יש לנו סדר עדיפויות נכון.

מרינה סולודקין: חופשת הלידה, איפה היינו כל כך הרבה זמן?

מרינה סולודקין: באתי ממדינה שלא נחשבה מדינת רווחה אך היו בה ארבעה חודשי חופשת לידה.

מרינה סולודקין: צריך גם לחשוב על סדר עדיפויות.

מרינה סולודקין: פנסיות לנשים זה המקור של העוני, לדעתי, עובדות כל החיים, גם בתת משכורת ובתת תנאים והפנסיה נמוכה.

נאדיה חילו: אני רוצה להודות לשדולת הנשים, זה נושא חשוב.

נאדיה חילו: טוב עשית, גדעון, שכינסת את הוועדה בפגרה.

נאדיה חילו: הנושא חשוב למרות שהוא נמשך המון זמן, והנתונים פה לא מפתיעים אותי.

נאדיה חילו: התמונה ידועה.

נאדיה חילו: אני משבחת אתכם גם על שהתייחסתם גם לנשים ערביות ומזרחיות.

נאדיה חילו: צריך בכל התייחסות לקחת את הנישה הייחודית הזו כי המספרים שם הרבה יותר קשים.

נאדיה חילו: גם כח"כית חדשה, בכל הנושא של הנשים, זה באמת חוצה מפלגות ואני מוצאת את גדעון כפרטנר חשוב – אני לא בטוחה לגבי ההצבעה שדיברנו עליה קודם.

נאדיה חילו: ..

נאדיה חילו: הוא מקדם את הדברים, ולימור לבנת הצביעה אתי בחוק שדיברתי עליו.

נאדיה חילו: לדעתי, זה הקו שצריך היום להנחות כל שיקוף מצב.

נאדיה חילו: הגענו למצב של בשלות, צריך להצביע על האפליות השונות בכל התחומים, וצריך לתת פוקוס על שינוי המצב.

נאדיה חילו: אני רואה חשיבות גדולה לחקיקה.

נאדיה חילו: יש חוקים רבים שאינם מיושמים אך החקיקה כצעד לשינוי מצב, יש לה משקל רציני.

נאדיה חילו: לדעתי, החקיקה החדשה שצריכה להוביל אותנו כקו חדש, יש המון חוקים שמדברים על ייצוג הולם והעדפה מתקנת.

נאדיה חילו: החוקים האלה לא מספיקים.

נאדיה חילו: יש לציין גם מספר, כי הדברים לא ברורים לכולם.

נאדיה חילו: ייצוג הולם גם בא על תשתיות ערכית של פרשנות.

נאדיה חילו: יש להגדיר את האחוז ואת המשמעות של ייצוג הולם.

נאדיה חילו: כשמדברים על העדפה מתקנת לנשים יש לדאוג להוסיף לכל קבוצות האוכלוסייה, וזה לא מובן מאליו.

נאדיה חילו: ניסיתי לעשות שני תיקוני חקיקה ונכשלתי.

נאדיה חילו: אני מתכוונת להמשיך.

נאדיה חילו: הצלחתי בהקמת האקדמיה ללשון הערבית.

נאדיה חילו: היתה שם מלחמה והתנגדויות רבות, אמרו: הממונה של ועדת ההיגוי המייעצת 17 ואפליה מתקנת לנשים.

נאדיה חילו: אמרתי: לא, תנו מספר.

נאדיה חילו: אמרו: מאיפה תביאי נשים?

נאדיה חילו: אמרתי: אמצא נשים.

נאדיה חילו: שמנו שם רבע, והיתה התנגדות גם היום על היישום, אך אני חושבת שזה הכיוון.

נאדיה חילו: יש לעשות התאמת עולם העבודה לנשים.

נאדיה חילו: המון חוקים חוקקו בעניין הזה.

נאדיה חילו: יש 70% פיטורי נשים בהריון, זה הנתון פה.

נאדיה חילו: צריך להתאים את כל המשק ולעשות את השינוי בשינוי מבני.

נאדיה חילו: יש חוק בשבדיה, שנותנים בונוסים כדי להביא גם את הגברים.

נאדיה חילו: צריכים לשנות מבנים קיימים.

נאדיה חילו: זה לא קל, התחומים הפוליטיים הם מאוד קשים, אנו מנסים להביא הצעה של עמותת כן והצעות נוספות.

נאדיה חילו: הימצאותן של נשים במרכז קבלת ההחלטות עושה שינוי אך לא מספיק.

נאדיה חילו: יש לרתום את החברה כולה ואת ציבור הגברים - המהפכה הפמיניסטית, צריך פרטנרים לנושאים האלה, וצריך גם את הגברים לשם כך.

קולט אביטל: אני מצטרפת לכל הברכות שנאמרו פה על העבודה המעמיקה, הטובה שנעשתה, ולהודות לשדולת הנשים.

קולט אביטל: נכון שכמו מרינה, כשאני מביטה אחורה אני יכולה להתברך בהישגים שהיו, והוועדה הזו שקמה הודות ליוזמה של חברות ממפלגות שונות עבדה, חוקקה, שינתה, ובכל זאת אני באה לישיבה הזו מתוך תסכול כי מדי שנה אנו קוראים את אותן סטטיסטיקות על הפערים בין הנשים לגברים, אנו יודעים את הסיבות, החקיקה קיימת ואנו ממשיכים לדשדש.

קולט אביטל: גדעון, אני מברכת אותך, אני מצדדת ומתרשמת מהרצינות שבה אתה מוביל את המהלכים פה בכנסת.

קולט אביטל: אחת הבעיות היא איך אנו יכולים לחדד את הצורך ובאיזה כלים יש להשתמש כדי להגיע לאכיפת הקיים.

קולט אביטל: יש חוקים, לא אוכפים אותם, אגב, לא רק בתחום הזה.

קולט אביטל: כשאנו מעבירים חוק, ועמלים לפעמים כמה שנים עד שהוא עובר, או הממשלה מבטלת אותו בחוק ההסדרים או משרדי הממשלה מרגישים שאין צורך ליישם את מה שהכנסת קבעה.

קולט אביטל: הגיע אליי לפני כמה ימים מידע מאוד יפה על הממשלה החדשה שקמה בפינלנד לפני עשרה ימים, יש בה 20 שרים - 12 שרות ו-8 שרים, ונשיאה.

קולט אביטל: אחת המטרות שלנו בכנסת צריכה להיות לעודד הרבה יותר חקיקה שדנה ושמקדמת נושא ייצוג הנשים בכל הרמות, להזכיר לכולנו שגם בסקנדינביה הנושא הזה התחיל עם העדפה מתקנת ומרגע שהחברה מסתגלת לרעיון, אין צורך בהעדפה מקדמת - לא בשבדיה ולא בנורבגיה, יש שם שוויון אמיתי.

קולט אביטל: אני בהחלט חושבת שאנו גם צריכים שרה לענייני נשים, אני מסכימה עם המסקנה הזו.

שרה מרום שלו: אני מברכת את כולכם ובמיוחד את שדולת הנשים.

שרה מרום שלו: אנו רואים בזה אור בקצה המנהרה כי אם שדולת הנשים תמשיך לטפל בכל הדברים, יש לנו סיכוי שהדברים יתקדמו כי יש מקום שאפשר לפנות אליו.

שרה מרום שלו: יחד עם הוועדה אפשר לחוקק חוקים ולעשות הרבה דברים.

שרה מרום שלו: בואו נודה, אנו אשמות בעצמנו, כי תמיד רצינו לדאוג לבית וזו היתה השגיאה שלנו, אותו דבר קורה לנו היום עם החינוך - כולן מורות כי נוח להן להגיע הביתה עם הילדים.

שרה מרום שלו: האם אי אפשר לשנות את זה?

שרה מרום שלו: אם היה אצלנו יום לימודים ארוך הכל היה שונה - כך גם המורה תוכל לעבוד עד אחה"צ, לקבל משכורת טובה יותר, גם הגברים אולי ייכנסו למגזר הזה ויהיה קל יותר לנשים ללכת למקומות אחרים.

שרה מרום שלו: אני מקווה ששדולת הנשים תטפל גם בבעיה הזו.

שרה מרום שלו: אנו, הנשים, הרוב, אך לא מוכיחות את זה.

שרה מרום שלו: נקווה שהשדולה תעשה הכל כדי שנתקדם.

גדעון סער: תודה.

גדעון סער: אני רוצה למסור את רשות הדיבור לחברת הכנסת לשעבר שנמצאת אתנו, תמר אשל.

גדעון סער: אני מודה לך מאוד שבאת.

2174: תודה.

2174: בראש ובראשונה אני רוצה לברך את יו"ר הוועדה, אני בפעם הראשונה משתתפת בישיבה בראשותך.

2174: כמו חברת הכנסת נאדיה חילו, כל השנים סברתי שהמאבק שלנו חייב להיות מאבק משותף של גברים ונשים.

2174: טוב שנשים עושות את העבודה, אך כדי להביא לשינוי חברתי רחב חייבים לשתף גם את הגברים.

2174: אני חושבת שבעידן שלנו יש סיכויים טובים.

2174: אני רואה מסביבי אבות גאים בהישגי הבנות שלהם - פחות בהישגי הנשים...

2174: בהחלט אפשר לרתום אותם למאבק שיביא לשוויון ולצדק.

2174: אני מברכת שגבר עומד בראש הוועדה למעמד האשה ונותן לזה דחיפה נוספת.

2174: בזמני היה צדיק אחד בדור בכנסת, מרדכי וירשובסקי, שנרתם למאבק לשוויון האשה.

2174: הייתי ליד ערש הקמת השדולה, היא הוכיחה את עצמה בכל עשייתה בשנים האלה.

2174: העשייה הוכיחה את עצמה ואני מברכת את כולכן על הפרסום הזה, אבל אני רוצה להזהיר, חקיקה היא חשובה אך יש יותר מדי חוקים שהם אות מתה.

2174: חייבים להבטיח עם כל חוק את התקציב הדרוש ליישום.

2174: אין טעם בחוק אם אין מספיק פקחים.

2174: תהיו כלבי שמירה.

2174: אם זה לא יהיה, חבל על חוקים חדשים שיהיו אות מתה.

2174: אני חושבת שהפרסום הזה, חבל שיישאר רק בינינו פה.

2174: יש לקיים במות דיון בנושאים שונים עם קהלים שונים כדי לעורר את הדיון הציבורי שהוא בסופו של דבר כוח לחץ לנבחרי הציבור ליישם את המדיניות הנכונה.

2174: יש בעיית הסברה, יותר בנות ערביות לומדות מחשבים מיהודיות - התפלאתי לקרוא את זה.

2174: אין מספיק הסברה, אין קשר עם הנערות כשצריך לבחור מקצוע.

2174: מורות כמעט אינן מנהלות בתי ספר.

2174: דווקא כשרוצים לתת יותר עצמאות למנהלים, חשוב שתהיינה יותר נשים, וזאת עבודת השדולה, להסביר לאותן נשים שחוששות מהאחריות, מעבודה נוספת, חייבות להיות נשים רבות יותר בעמדות ניהול דווקא באותם מקצועות – רפואה, חינוך, שתהיינה מורות דרך למדיניות.

2174: שמעתי שהיתה החלטה ממשלתית ש-50% מהדירקטורים בחברות הממשלתיות תהיינה נשים תוך זמן קצר ביותר.

2174: אני קוראת לשדולה להכין מלאי של שמות מתאימים כדי שזה לא יבוזבז.

2174: תודה רבה.

גליה גולן: אני מברכת את השדולה למרות שהנתונים קשים, שנה אחר שנה אנו מתכנסים ורואים מצב דומה.

גליה גולן: אני מברכת על השינוי והעניין של להסתכל על ההבדלים בין הנשים.

גליה גולן: זה חשוב כדי לטפל בנושאים באופן מתאים.

גליה גולן: אנו הרי כנשים שעוסקות גם בפוליטיקה רוצים לראות יותר נשים גם בכנסת, גם בממשלה.

גליה גולן: עשיתי מחקר ובדקתי מה מצב החקיקה בנושאים שקשורים לעניינים שלנו.

גליה גולן: בדקתי הצעות חוק בכנסות שונות וראיתי שזה לא עניין של מספרים אלא מ-92' כשנכנסו לכנסת לא מעט נשים שעברו את השדולה, פמיניסטיות, היתה חקיקה פי שלושה מהכנסת לפני כן.

גליה גולן: בכנסת הקודמת הגענו לשיא מספר הנשים ומספר ההצעות ירד, כך שאני רואה חשיבות בעיקר במי נכנסת ומי נכנס, כלומר זה עניין של מודעות ולא מובן מאליו שאשה שנמצאת בכנסת תקדם את הנושאים.

גליה גולן: יש לדאוג לכך ביתר מודעות בקרב חברי וחברות הכנסת.

גליה גולן: בכל שנות השדולה מאוד קשה להחליט מה עדיף - חינוך, בריאות האשה, האשה בעבודה, אך אני רוצה לחזור לפתיחת הדוח, לבעיות הבסיסיות שעומדות על הפרק.

גליה גולן: כל השנים שאנו עובדות בנושא הזה, אחת הבעיות המרכזיות נשארה - דיני אישות, דת ומדינה והאשה בבתי המשפט הדתיים.

גליה גולן: הבעיה מוכרת לכולנו, וכל הזמן יש לטפל בנושא הזה, יש חקיקה, צריכה להיות יותר חקיקה.

גליה גולן: לגבי תקציבי המדינה, אנו מתחילים לקרוא את התקציבים בעיניים מגדריות, וחשוב הדבר במיוחד בעידן הגלובליזציה לצמצום שירותי המדינה, יש לפנות לתקציבי המדינה להדגיש את הנושאים החברתיים כדי לטפל בבעיות שראינו פה.

גליה גולן: איני חושבת שעלינו להשלים עם המצב.

גליה גולן: המצב הביטחוני שלנו גורם למצב של אפליה נגד נשים ומקשה על מה שאנו מנסים לעשות.

גליה גולן: יש הרבה סיבות לפעול למען הסכם שלום, ובין היתר אנו כנשים רוצות לראות צמצום המיליטרליזציה של החברה.

גליה גולן: אני מזכירה את החוק שקיבל החלטת האום, 1325, שמדבר על שיתוף נשים בכל מה שקשור למו"מ, לשלום ולנושאים הביטחוניים.

גליה גולן: זה אחד החוקים שהיה ראוי לאכוף.

גליה גולן: תודה.

מרים שכטר: אני מברכת על הדוח ויחד עם זאת יש לי מה להעיר; מאז 2002, ששרת החינוך דאז לבנת נכנסה לתפקידה, נעשתה מהפכה שהשפיעה בסדר גודל שלא ראיתי במערכת החינוך בשום נושא אחר שמתקיים במערכת החינוך.

מרים שכטר: מייד עם כניסתה היה הדוח של ספרי הלימוד, בראש הוועדה מונתה מנכ"לית שדולת הנשים דאז, עו"ד גרא, כל ספרי הלימוד כיום נבדקים מגדרית, כל תוכניות הלימוד נבדקים מגדרית, גם מבחני המיצב, נכנסות תוכניות מגדר רבות, מ-2002 עד 2005 התקיימו השתלמויות רציניות מאוד של 56 שעות ו-112 שעות ללמעלה מ-10,000 גננות.

מרים שכטר: בימים אלה אני נכנסת עם כל מקצועות הלימוד שמלמדים בבתי הספר ומטמיעה את הנושא המגדרי דרך תוכניות הלימודים.

מרים שכטר: לבית הספר באים ללמוד דרך תכני הלימוד.

מרים שכטר: המינהל למדע וטכנולוגיה לקח על עצמו את כל הנושא של קידום בנות במדעים וטכנולוגיה, היה כנס גדול בנושא מחשבים, התקיימו שמונה כנסים של קידום בנות במדעים וטכנולוגיה, ואנו רואים את זה ברמה ארצית כללית עם משרד המדע ומשרדים נוספים.

מרים שכטר: צר לי שבספר משתמשים בנתונים של 1989.

מרים שכטר: למען ההגינות והסדר הטוב יש לציין את הדברים שנעשים, ואפילו לעודד משרד כמו משרד החינוך, שפעל ועשה את ההתפתחות האדירה הזו.

גלי עציון: ראשית, אני מצטרפת למברכים.

גלי עציון: כל שנה שומעים אותם דברים, אך כדאי שנשמע אותם מדי שנה כדי לזכור היכן אנו נמצאים.

גלי עציון: חקיקה זה מאוד חשוב, אך אני מצטרפת לאלה שחושבים שחקיקה זה לא מספיק.

גלי עציון: הנפשות הפועלות שותפות להרבה ניסיונות, חלקם מוצלחים - השטח הרבה פחות.

גלי עציון: אגב, היה לי ויכוח על נושא הארכת איסור הפיטורים מ-45 יום ל-60.

גלי עציון: אמרו: מה זה עוד שבועיים?

גלי עציון: רק לפני שבועיים מעסיק ביקש ממני לדעת מה המצב, והבין שזה יהיה שלושה חודשים שהוא צריך לשלם משכורת ולשלוח את האשה הביתה, הוא אמר: נראה כבר.

גלי עציון: זה בדיוק הצעד הקטן, שלפעמים צריך ללכת בצעדים קטנים.

גלי עציון: החקיקה לא מספיק מתקדמת, תמיד שולחים אותנו לחכות.

גלי עציון: זה חייב לבוא עם נכונות מהשטח.

גלי עציון: לפני כשבועיים ביוזמת נעמ"ת נחתמה אמנה בין ארגוני העובדים לבין הלשכה לתיאום כלכלי לארגוני המעסיקים שמטרתה להתאים את עולם העבודה להורות ולקדם נשים.

גלי עציון: יוזמה זו קמה בעקבות אמנה בעניין אנשי המילואים, ובנושא אנשי המילואים הבעיה כמעט נעלמה, מתייחסים לזה כעניין לאומי שיש לטפל בו מהשורש.

גלי עציון: כך בדיוק יש לטפל בנושא שלנו.

גלי עציון: זה צריך להיות בצבא בנקודות החשובות ולא רק בייצוג הולם.

גלי עציון: כדי שיהיה מלאי לדירקטוריות זה חייב לבוא מלמטה, מחינוך, צריך לייצר מלאי של נשים שכבר ישנן ולתת להן את ההזדמנות לצוף למעלה.

גלי עציון: שילוב נכון בין חקיקה ואכיפה לבין נכונות מצד הגורמים בשטח לקדם את העניין, ושמעתי משהו יפה מראש אגף משאבי אנוש בצה"ל, שצה"ל החליט להסתכל על זה מנקודה שנשים יכולות להיות משאב.

גלי עציון: זאת נקודת המוצא שהמשק צריך להבין - אנו בהחלט משאב רציני, וחשוב לנצל אותו לטובת המשק כולו.

אסתר לבנון-מורדוך: אני מברכת על האירוע ועל הידע שנפרס בפנינו, ידע זה כוח, ובמקרה שלנו הידע גם מתסכל, כי הדברים חוזרים על עצמם.

אסתר לבנון-מורדוך: יחד עם זה, יש לראות את התחומים שבהן חלו התקדמויות.

אסתר לבנון-מורדוך: אנו דואגות לציין גם את התחומים שהתקדמנו בהם, אני מבקשת לציין מספר נקודות שחל בהן שיפור כמו תחום החינוך שבו אני עובדת, אני מכירה ומוקירה, ואני משתפת פעולה עם מרים שכטר, ויחד עם זה עד שלא יהיה ברור שחלק מתוכנית הלבה של המתקשרים ובעיקר המתקשרות להוראה הוא העניין של החינוך המגדרי והחינוך לשוויון הזדמנויות, זה לא ישתנה.

אסתר לבנון-מורדוך: בית הספר הוא אחד המוסדות המשמרים ביותר את הסדר החברתי הקיים.

אסתר לבנון-מורדוך: יש לעשות טיפולי שורש, והעניין של מה זה קורסי לבה ומה צריך לדעת כל מי שיוצא אחר כך לתחום ההוראה הוא מאוד ברור.

מרים שכטר: אגב, דווקא במכללת תלפיות זה קורסי הלבה.

אסתר לבנון-מורדוך: זה צריך לבוא מלמעלה.

אסתר לבנון-מורדוך: מצד שני, צוינה פה הערה של חברת הכנסת לבנת בקשר לעובדה שהפמיניזציה של המקצוע נובעת מכך שזו בחירה של נשים, ותמיד נרמז שאנו רוצות את הנוחיות ואת השעות הנוחות.

אסתר לבנון-מורדוך: היו שנים שבמקצוע הזה היו גברים וזה היה נחשב יוקרתי מבחינה חברתית, ובמקומות בעולם שבהם העלו את המשכורות ושיפרו תנאים והיוקרה של המקצוע עלתה, הרבה גברים ראו את זה כמקצוע מפרנס משפחה, ולא מראש מתייחסים לזה כמפרנסת שנייה במקצועות האלה, ואנו רואים גם מקצועות אחרים שפמיניזציה חלה בהם ועובדות יום ארוך כמו עריכת דין ותקשורת.

אסתר לבנון-מורדוך: נראה לי שחשוב לשים לב לעניין העגלה והסוסים ובהתאם לזה לפעול.

אסתר לבנון-מורדוך: חל אצלי שינוי בעניין שנשים היו צריכות להעלות מודעות ולהילחם על העניין.

אסתר לבנון-מורדוך: גם אני הבנתי שבלי פרטנרים לא נצליח לעשות את זה.

אסתר לבנון-מורדוך: במפלגתי, למשל, העלינו את הנושא של שוויון בייצוג של לפחות 40% לכל מין, זה לא היה קורה לעולם ללא שותפות עם גברים.

אסתר לבנון-מורדוך: כיום קיימות קבוצות גברים שמודעים לעניין שפמיניזם זה לטובת כולם, לטובת המשפחה, לטובת המדינה.

אסתר לבנון-מורדוך: גם האו"ם מודד הצלחתן של מדינות במעברן ממדינות מתפתחות למדינות מפותחות גם על פי הסטטוס המשתנה של נשים, תרומתן בעבודה, הסטטוס הפוליטי שלהן וכו'.

אסתר לבנון-מורדוך: איך מגיעים לזה שגברים ירגישו עצמם מחויבים - זה סוג של עבודה שגברים צריכים לקחת על עצמם.

אסתר לבנון-מורדוך: הנושא של אלימות נגד נשים ורצח נשים על כבוד הגבר ופגיעה מינית פוגענית בכל דרגותיה בנשים ולא להבין שזה מאבק גם של גברים, לא להימנע ממנו אלא כמאבק מגדרי, כמו שגם נשים שלא נפגעו לוקחות את זה כחלק מהאחריות המגדרית הכוללת, גם גברים צריכים לקחת את זה על עצמם כבני מינם שפוגעים מסיבות מגדריות ולא מסיבות פסיכופתולוגיות, ואז נרגיש שינוי כשתהיה שותפות אמיתית של גברים בעניין הזה, והם עצמם יוקיעו, לא יעמדו לצדם של פוגענים, לא יימנעו מלהשתתף בהפגנות ולקרוא תיגר על התופעה הזו, רק אז יוכל לחול שינוי בתחום הזה.

מיכל כפרי: אני מבקשת להתייחס לעניין התקציבי; אני חובשת שני כובעים, כיום כחברת הנהלת השדולה, אך חמש שנים, בין 2001 ל-2006 שימשתי יועצת לשרת החינוך לימור לבנת, הייתי שותפה לשינוי במערכת החינוך, אך כל זה התאפשר כי שילשנו את התקציב.

מיכל כפרי: אני מבקשת מכם שתפנו לשרת החינוך הנוכחית יולי תמיר, ותבקשו ממנה לחזור על אותו "פטנט" שעשינו ולשלש את התקציב הנוכחי.

מיכל כפרי: זה מאוד פשוט, התקציב אינו גדול והוא ייבלע בקלות בתקציב מערכת החינוך ולא יגרום לזעזוע.

מיכל כפרי: איני מכירה את הסכומים היום בדיוק, אך זה שולש בזמנו.

שלומית ניר-טור: זה לא רק ספורט.

שלומית ניר-טור: ספורט הוא מאוד שוביניזם, ולצערי, הספורט צריך להיות בחינוך ולא במדע.

גדעון סער: זה מטעמים פוליטיים.

שלומית ניר-טור: אני מבקשת לשבח את לימור לבנת שהובילה מהלך גדול בהיותה שרת החינוך, ל-80 מיליון ₪ לספורט נשים.

שלומית ניר-טור: במועצה להסדר הימורים זה סכום קטן.

שלומית ניר-טור: לספורט נשים זה היה סכום ענק.

שלומית ניר-טור: בספורט יש הרבה תקשורת.

שלומית ניר-טור: כשנשים לא נמצאות בין מקבלי ההחלטות, ההחלטות הן לטובת הגברים.

שלומית ניר-טור: ייצוג הולם, עשינו חקיקה בנושא זה בשיתוף שדולת הנשים, והוא לא נאכף.

שלומית ניר-טור: הוועדה למעמד האשה, אליה צריכים להגיע משובים, מה קורה.

שלומית ניר-טור: אני בדעה שיש לציין כמו במדינות סקנדינביה - 60-40.

שלומית ניר-טור: פחות מזה זה לא ייצוג הולם.

שלומית ניר-טור: בקרב אנשי הספורט אשה אחת זה גם מספיק.

שלומית ניר-טור: עם שדולת הנשים עשינו הרבה מאוד, אך עדיין הדרך מאוד ארוכה.

טל תמיר: אני רוצה להוסיף, שאני מקווה גם שבחקיקה יהיה עניין הפילוח של נשים וגברים כשמוסדות, למשל, מקבלים מימון.

טל תמיר: לגבי ההערה של מרים שכטר, שבדרך כלל אנו משתפות הרבה פעולה, אלה לא נתונים מ-89'.

טל תמיר: מעבר לזה, אני אומרת שמה שעשו זה יפה אך עדיין היינו רוצים יותר.

טל תמיר: למשל, אם יש בגבעולים, בית ספר יסודי ברמת גן עבודה מצוינת, הייתי רוצה שזה יהיה בכל בתי הספר.

טל תמיר: אני לא יוצאת בביקורת כלפיכם, אני רוצה להרחיב את זה.

גדעון סער: אני שוב מודה לך, טל, על עבודתך.

גדעון סער: אני רוצה לסכם.

גדעון סער: הדרך לשוויון עדיין מאוד ארוכה, אך בהרבה נושאים אנו אומרים, שאנו מתכנסים כל הזמן ואין שינוי.

גדעון סער: לדעתי, יש שינוי, הוא הדרגתי, והוא להתמודד עם אלפי שנות ציביליזציה.

גדעון סער: נקודת הפתיחה אינה שוויונית, השינויים הם דינמיים, אך המרחק הוא גדול.

גדעון סער: נדרש סדר יום כולל בכל הנקודות שעלו פה.

גדעון סער: אנו מתמקדים מאוד בתחום של עבודה.

גדעון סער: אני מאמין שאי השוויון מתנקז בתחום זה.

גדעון סער: בחברה הקפיטליסטית שוק עבודה הוא פרמטר הכי חשוב אולי לשוויון.

גדעון סער: היו לנו רק בכנס הקודם ארבעה תיקונים לחוק עבודת נשים, אנו מנסים להסיר את כל חסמי השוויון שנובעים מהשונות - הריון, לידה, לפעמים מהפונקציה השונה של ההורות, לבנות גשר ברזל לשוויון.

גדעון סער: יש נושא השכר השווה, אני מקווה שתהיה פה התקדמות משמעותית עם הקמת נציבות שוויון הזדמנויות בעבודה.

גדעון סער: העניין הזה קיים בספרי החוקים שלנו אך לא נאכף.

גדעון סער: הנושא של נשים רוצות משרה חלקית, חלק מזה זה תוצאה של היעדר מענה להוצאות שנלוות לילדים, שקיים בכל המדיניות המערביות הרציניות.

גדעון סער: אם נקדם את הנושא הזה, זה יהיה דחיפה אדירה לשוויון.

גדעון סער: בתחום הפוליטי, במודל של החיים הפוליטיים במדינת ישראל אין סיכוי להעביר את מה שדיברנו עליו, לצערי, יש בכנסת מפלגות ללא ייצוג נשים בכלל.

גדעון סער: הפתרון שהלכנו עליו הוא נכון, לדעתי, תמריץ שהמדינה נותנת.

גדעון סער: זה מהלך קשה לשוויון, כי צריך בו רוב מיוחס, אך העובדה ש-49 ח"כים חתמו על הצעת החוק, אני אופטימי קצת בנושא הזה.

גדעון סער: ייצוג פוליטי זה מתן התייחסות מספקת לכל הסוגיות שאנו מעלים פה.

גדעון סער: אם יהיה ייצוג יותר שוויוני בכנסת, נוכל לטפל בשאר הסוגיות שמטרידות אותנו במהירות רבה יותר.

גדעון סער: נושא תקציב המגדר, הוספנו את זה לסדר היום בוועדה הזו, גם ביוזמת הפורום לתקצוב הוגן.

גדעון סער: יש גם הצעת חוק של ח"כ דותן שנטפל בה בכנס הקיץ, היא עברה בקריאה טרומית בסוף הכנס הקודם באזכור השלכות מגדריות בתקציבים בכל הצעת חוק.

גדעון סער: זאת נקודה של מודעות שתניע תהליכים של מחשבה ברשות מבצעת.

גדעון סער: הבעיה העיקרית שלנו היום היא ברשות מבצעת.

גדעון סער: טיפול ברמה מיניסטריאלית, ניתנו פה בצדק הרבה שבחים לשרת החינוך הקודמת, חברת הכנסת לימור לבנת.

גדעון סער: הייתי שותף עם לבנת כשהייתי מזכיר ממשלה להקמת ועדת השרים לקידום מעמד האשה, דבר שלא היה קיים מאז קום המדינה והוקם ב-2001.

גדעון סער: ראיתי את זה חלק מראייה לגבי התרומה של הרשויות השונות לקידום השוויון בין המינים.

גדעון סער: הרשות המחוקקת עשתה בעיקר בשני העשורים האחרונים צעדים מאוד משמעותיים, גם הרשות השופטת.

גדעון סער: לדעתי, הרבה פחות הרשות המבצעת.

גדעון סער: יש לדחוף את הדבר הזה, עלה פה רעיון שאני תומך בו, הקמת מיניסטריון, אם ועדת השרים היתה פעילה באופן שהיינו רוצים, יכול להיות שזה היה פחות נדרש.

גדעון סער: היום זה נדרש, אך יש לשים את האצבע על הבעיה.

גדעון סער: כאשר היינו מטפלים למשל בנושא קידום נשים לתפקידים בכירים במשרדי הממשלה, ויכולנו בוועדת השרים לקידום מעמד האשה לקחת משרד-משרד, לדרוש דין וחשבון ממנכ"ל המשרד, לדרוש ממנו להכין תוכנית לשיפור המצב במשרד שלו, זה עולם אחר.

גדעון סער: אנו יכולים לפקח, בעיקר להשפיע בתחום של החקיקה ושל השיח הציבורי.

גדעון סער: בלי הרשות המבצעת קשה להגיע להישגים.

מרינה סולודקין: אולי נעשה שימוע בוועדה.

גדעון סער: אני מוכן לכך, זה דבר מאוד סיזיפי שבשעתו היתה בת הברית שלי בנציבות שירות המדינה רבקה שקד ז"ל, הייתי יודע ממנה היכן הבעיות, כי קשה להתמודד עם כל המשרדים.

גדעון סער: אולי צריך לפנות לנציבות, לקבל מהם נתונים עדכניים כדי שנדע היכן כדאי לנו להתמקד.

גדעון סער: בנושא דיני אישות יש לנו הצעת חוק שלי ושל ח"כ אברהם בנושא הרחבת סנקציות לסרבני גט.

גדעון סער: אני יותר ממקווה שהיא תובא לקריאה ראשונה בכנס הקרוב.

גדעון סער: יש הנושא של טיפול בנשים מוחלשות.

גדעון סער: העלינו את נושא הטיפול בנושא הזנות, אף אחד לא התייחס לנושא זה כי זה קהל שאין לו פה.

גדעון סער: זאת בעיה גדולה של מדינת ישראל, הפקרת אלפי נשים, משפחות לגורל אכזר בלי ניסיון לעמוד על ממדי התופעה, לנסות לטפל.

גדעון סער: אני מקווה שאותם דברים שהובטחו כמענה תקציבי בהופעה של ראש הממשלה בפני הוועדה ב-1 בינואר, ואני שוב מברך על ההופעה הזו, הדבר הזה יתבצע גם בשנת התקציב הנוכחית.

גדעון סער: אותו דבר לגבי הרחבת המערך בנושא התקיפה המינית, נושא של נפגעות טראומה, גם ראינו את הפעילות שמתבצעת במסגרת איכילוב, גם פה ניתנה הבטחה למענה תקציבי.

גדעון סער: אנו צריכים לוודא את הנקודה הזו במושב הבא.

גדעון סער: לגבי אלימות נגד נשים יש לשים את הדגש גם על תפיסות חדשות.

גדעון סער: היינו בהוסטל בראשון.

גדעון סער: התרשמתי מההתייחסות לנושא שיקום של גברים מכים.

גדעון סער: זה נושא חדש, הייתי בכינוס במדריד לציון היום הבינלאומי למאבק באלימות נגד נשים.

גדעון סער: זה גם נושא חדש שמתפתח, יש הרבה דרכים חדשות שיש לפרוץ כדי לשרש את התופעה הזו.

גדעון סער: כשדיברתי על אלפי שנות ציביליזציה, זאת הנקודה.

גדעון סער: תופעות שהיו מטאטאים אותן מתחת לשטיח - יש שוני במודעות, ואז נוצר רושם שאין שינוי בהיקף התופעה.

גדעון סער: אני בכלל לא בטוח שאין שינוי, אני חושב שהתופעה מוצפת.

רינה בר-טל תמיר: זה פרויקט מדהים, ואני יודעת שיש להם הרבה מאוד קשיים כלכליים.

גדעון סער: אני מבקש שיפנו למנהלת, נבדוק במה אנו יכולים לסייע.

גדעון סער: בנושא הספורט, אני רוצה לקבל דין וחשבון בנוגע ליישום החוק שחוקק, מי פועל לפי החוק ומי לא כדי לראות מה אנו יכולים לעשות.

גדעון סער: אני מאמין בנקודה של שילוב נשים וגברים.

גדעון סער: כל אחד שנותן לעצמו דין וחשבון אמיתי רוצה שילדיו יגדלו בחברה שוויונית.

גדעון סער: יש גם חסמים להגיע להישגים, כי אם דיברנו על הצעת החוק שצריכה 61 ויש לנו 17 נשים, אני צריך לפחות 44 גברים כדי להעבירה.

גדעון סער: בכנסת הקודמת היה ח"כ רשף חן שהיה פעיל בוועדה הזו, גם בקדנציה הזו יש ח"כים שנכנסים לנושא, למשל ח"כ יואל חסון, היתה הצעת חוק שלו שעברה בוועדה במושב הקודם.

גדעון סער: זה גם היום הכיוון בכל העולם.

גדעון סער: כדי להסיר את החסמים בשלב שהגענו אליו אנו צריכים את השילוב.

גדעון סער: אחת מהסיבות שהחלטתי לקחת את התפקיד הזה היה גם להקרין משהו לאנשים שהדבר הזה הוא לגיטימי וחשוב, ואני מקווה שתהיה לנו בעניין הזה התקדמות בכנסת הזו ובכנסות הבאות.

גדעון סער: אני מודה לשדולת הנשים וגם לחברות הכנסת שהגיעו ביום שהוא טעון מבחינה פוליטית ובפגרה בכלל ולכל האורחים והאורחות האחרים.

גדעון סער: תודה רבה, הישיבה נעולה.